РЕШЕНИЕ НА КОМИСИЯТА
от 30 юли 2008 година
за изменение на Решение 2002/994/ЕО относно някои защитни мерки по отношение на продукти от животински произход, внасяни от Китай
(нотифицирано под номер C(2008) 3882)
(текст от значение за ЕИП)
(2008/639/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (1), и по-специално член 22, параграф 6 от нея,
като има предвид, че:
(1)
Решение 2002/994/ЕО на Комисията от 20 декември 2002 г. относно някои защитни мерки по отношение на продукти от животински произход, внасяни от Китай (2) се прилага за всички продукти от животински произход, внасяни от Китай и предназначени за консумация от човека или за храна на животни.
(2)
Съгласно член 2 от това решение държавите-членки следва да разрешат вноса на изброените в част II от приложението към това решение продукти, които са придружени от декларация от компетентните китайски органи, удостоверяваща, че преди да бъде изпратена, всяка партида е била подложена на химически анализ, с цел да се гарантира, че съответните продукти не представляват опасност за човешкото здраве. Този анализ трябва да се извърши преди всичко, за да се провери наличието на хлорамфеникол и нитрофуран, както и неговите метаболити.
(3)
Компетентните китайски органи са предоставили целесъобразен план за мониторинг на остатъчните вещества за домашни птици, предназначени за експорт към Общността. Този план е одобрен с Решение 2004/432/ЕО на Комисията от 29 април 2004 г. относно одобрението на плановете за мониторинг на остатъчни вещества, представени от трети страни съгласно Директива 96/23/ЕО на Съвета (3).
(4)
Освен това, неотдавна Комисията извърши проверка на място на мерките за мониторинг, с които се осъществява контрол на остатъчните вещества от ветеринарни лекарства при домашните птици и резултатът от нея беше задоволителен.
(5)
С Решение 2007/777/ЕО на Комисията (4) на провинция Шандун в Китай се разрешава вносът в Общността на термично обработени продукти от птиче месо.
(6)
Следователно продуктите от птиче месо следва да бъдат включени в списъка от продукти, посочен в част II на приложението към Решение 2002/994/ЕО и това решение следва да бъде съответно изменено.
(7)
Разрешаването на вноса на продукти от птиче месо от Китай в Общността не нарушава други санитарни мерки, приети по отношение на публичното здраве и здравето на животните.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В част II от приложението към Решение 2002/994/ЕО се добавя следният текст:
„-
продукти от птиче месо“.
Член 2
Адресати на настоящото решение са държавите-членки.
Съставено в Брюксел на 30 юли 2008 година.